Ο **Γιώργος Γερμενής** (12 Ιουνίου 1978) είναι Έλληνας μουσικός και πολιτικός καταδικασθείς για διεύθυνση εγκληματικής οργάνωσης. Έχει διατελέσει βουλευτής της Χρυσής Αυγής στην εκλογική περιφέρεια Β΄ Αθηνών την περίοδο 2012 - 2019.

Βιογραφικά στοιχεία
-------------------

Είναι γιος του Σπύρου Γερμενή, υποψηφίου βουλευτή με τη Χρυσή Αυγή στον νομό Κεφαλληνίας. Από το 1994 συμμετέχει ως μπασίστας με το ψευδώνυμο *Καιάδας* στο ελληνο-νορβηγικό black metal συγκρότημα Naer Mataron, το οποίο έχει κυκλοφορήσει τραγούδια με αναφορές στην παγανιστική νορβηγική μυθολογία και αντιχριστιανικούς στίχους. To 2012 οι *Naer Mataron* κυκλοφόρησαν το δίσκο *Ζήτω ο Θάνατος*, που περιείχε τραγούδια με αγγλικό στίχο, ανάμεσα στα οποία το «Goat Worship», μελοποίηση της αγγλικής μετάφρασης ενός ποιήματος του Νίκου Μιχαλολιάκου με τίτλο «Ο Μέγας Παν». Το 2018 κυκλοφόρησαν το δίσκο *Lucitherion*. Είναι μέλος της Κεντρικής Επιτροπής της Χρυσής Αυγής, με την οποία είχε εκλεγεί βουλευτής Β΄ Αθηνών στις εκλογές του Μαΐου 2012.

Σχέσεις με Ναζισμό
------------------

Σε βίντεο από εκδήλωση-συναυλία της Χρυσής Αυγής εμφανίζεται ο Γερμενής να παίζει μια σύνθεσή του για τους «ενάρετους πεσόντες, αυτούς που έχουν δώσει την ψυχή τους για να είναι αυτή η χώρα ανεξάρτητη, λεύτερη, περήφανη και δυνατή». Τον Γερμενή παρουσιάζει κάποιος καλυμμένος με τη σημαία της Βέρμαχτ με τη σβάστικα, την πολεμική σημαία της ναζιστικής Γερμανίας. Μετά το τραγούδι του Γερμενή εκφωνούνται ναζιστικά συνθήματα και παριστάμενοι ψάλλουν τους εθνικούς ύμνους της Ελλάδας και της ναζιστικής Γερμανίας ενώ χαιρετούν ναζιστικά.

«Εγέρθητω»
----------

Το βράδυ των βουλευτικών εκλογών του Μαΐου του 2012, ενώ ο Νίκος Μιχαλολιάκος εισερχόταν στο χώρο της Συνέντευξης Τύπου σε ξενοδοχείο κοντά στα γραφεία της "Χρυσής Αυγής" για να παραχωρήσει δηλώσεις στους δημοσιογράφους ελληνικών και ξένων Μέσων Ενημέρωσης, το στέλεχος του κόμματος Γεώργιος Γερμενής εισήλθε στο χώρο φωνάζοντας «εγέρθητω» (sic) απαιτώντας από τους δημοσιογράφους να σηκωθούν όρθιοι σε ένδειξη σεβασμού. Η δημοσιογράφος του Real Fm, αστυνομικός συντάκτης, Νάντια Αλεξίου αντέδρασε έντονα και εξέφρασε την έντονη όχλησή της, στο στρατιωτικό παράγγελμα προς τους εκπροσώπους του Τύπου. Με προτροπή της προς τους τρεις Έλληνες δημοσιογράφους τηλεοπτικών Μέσων Μαζικής Ενημέρωσης πανελλαδικής εμβέλειας, αποχώρησαν σε ένδειξη διαμαρτυρίας από την αίθουσα χωρίς να παρακολουθήσουν την προγραμματισμένη Συνέντευξη Τύπου. Με την παρουσία φωτορεπόρτερς και εκπροσώπων Διεθνών Μέσων Ενημέρωσης και δύο συντακτών ενος site και περιφερειακού Τηλεοπτικού Σταθμού της Αθήνας, η Συνέντευξη Τύπου ολοκληρώθηκε χωρίς την τηλεοπτική κάλυψη των ελληνικών τηλεοπτικών ΜΜΕ πανελλαδικής εμβέλειας. Σε ανακοίνωσή της η ΕΣΗΕΑ καταδίκασε το γεγονός. Σε μια προσπάθεια να "δικαιολογήσουν" το στέλεχός τους, από το "Λαϊκό Σύνδεσμο- Χρυσή Αυγή" υποστήριξαν ότι η αντίδραση της δημοσιογράφου ήταν προσχεδιασμένη σε οργανωμένο σχέδιο, για να πλήξουν το ποσοστό που έλαβαν στις βουλευτικές εκλογές, στοχοποιόντας την ίδια. Ενώ υποστήριξαν ότι το στρατιωτικό παραγγελία «εγέρθητω» (sic) απευθυνόταν προς τα μέλη και υποστηρικτές της "Χρυσής Αυγής" που είχαν θέσεις στην αίθουσα, ως ακροατήριο.

Επίθεση εναντίον Γιώργου Καμίνη
-------------------------------

Τη Μεγάλη Πέμπτη του 2013 η Χρυσή Αυγή σχεδίαζε να οργανώσει ένα συσσίτιο μόνο για Έλληνες στην πλατεία Συντάγματος, αλλά την προηγουμένη ο δήμαρχος Αθηναίων Γιώργος Καμίνης ειδοποίησε την αστυνομία πως δεν του είχε ζητηθεί η προβλεπόμενη άδεια για δημόσιες εκδηλώσεις και η αστυνομία απέτρεψε την εκφόρτωση των τροφίμων. Η ΧΑ ξεκίνησε να διανέμει τρόφιμα στα γραφεία της στο σταθμό Λαρίσης όταν σαράντα χρυσαυγίτες, μεταξύ των οποίων ο Γερμενής, αντιλήφθηκαν ότι ο Καμίνης επισκεπτόταν το κοινωνικό παντοπωλείο του δήμου Αθηναίων, που βρισκόταν σε κοντινή απόσταση, και κατευθύνθηκαν προς τα εκεί, αλλά σταματήθηκαν από τα ΜΑΤ. Ο Γερμενής χρησιμοποιώντας τη βουλευτική του ιδιότητα μπήκε στο κτήριο και, σύμφωνα με αυτόπτες μάρτυρες, προσπάθησε να γρονθοκοπήσει τον Καμίνη, αλλά χτύπησε ένα 12χρονο κορίτσι και έπειτα προσπάθησε να χρησιμοποιήσει το όπλο του, αλλά εμποδίστηκε από άνδρες της ασφάλειας του Καμίνη.

Μετά από τέσσερις αναβολές εκδίκασης της υπόθεσης, τον Μάρτιο του 2018 ο Γερμενής δικάστηκε για την επίθεση εις βάρος του Καμίνη το 2013, κρίθηκε ένοχος από το Μονομελές Πλημμελειοδικείο της Αθήνας για απόπειρα απλής σωματικής βλάβης και καταδικάστηκε σε ποινή φυλάκισης τεσσάρων μηνών με αναστολή.

Επίθεση εναντίον Αστέριου Χάμου
-------------------------------

Στις 15 Σεπτεμβρίου του 2013 εκατοντάδες χρυσαυγίτες είχαν προσέλθει σε στρατιωτικό σχηματισμό στο μνημόσυνο για τα θύματα της «πηγάδας» στο Μελιγαλά, όπου βρισκόταν επίσης και ο Αστέριος Χάμος, που δραστηριοποιούνταν με τη ΧΑ και ήταν υποψήφιος βουλευτής Λάρισας το 2009, αλλά οι σχέσεις του με την ηγεσία της ΧΑ είχαν διαταραχθεί, επειδή είχε καλέσει τον «Περίανδρο» Ανδρουτσόπουλο σε ομιλία στη Λάρισα. Σε συνομιλία του πρώην οδηγού του Μιχαλολιάκου και ενός μέλους του πενταμελούς κλειστού πυρήνα της οργάνωσης της ΧΑ στη Νίκαια αναφέρεται ότι ο Γερμενής «ξεσάλωσε» και «σκότωσε στο ξύλο» το Χάμο, γρονθοκοπώντας τον μαζί με το Γιάννη Λαγό. Λίγες μέρες μετά το περιστατικό, ο Χάμος κατέθεσε μήνυση εναντίον του Λαγού και του Γερμενή.

Προφυλάκιση
-----------

Τον Ιανουάριο του 2014, μετά από δικαστικές έρευνες που ξεκίνησαν μετά τη δολοφονία του Παύλου Φύσσα, του απαγγέλθηκαν οι κατηγορίες της διεύθυνσης και ένταξης σε εγκληματική οργάνωση και προφυλακίστηκε επειδή κρίθηκε ύποπτος διάπραξης νέων αδικημάτων. Αποφυλακίστηκε τον Ιούλιο του 2015 μετά την παρέλευση του ορίου των 18 μηνών προσωρινής κράτησης και του επιβλήθηκαν περιοριστικοί όροι.

Εξωτερικοί σύνδεσμοι
--------------------

* «Δισκογραφία του «Καιάδα»». Discogs. Ανακτήθηκε στις 6 Οκτωβρίου 2015.

Πηγές
-----

1. ↑  Ένοχη η ηγεσία της Χρυσής Αυγής για διεύθυνση εγκληματικής οργάνωσης, ΕΡΤ, 07/10/2020
2. ↑  Εγκληματική οργάνωση η Χρυσή Αυγή, efsyn.gr, 07/10/2020
3. 1 2  «Βιογραφικό Γερμενή». *newsit.gr*. Αρχειοθετήθηκε από το πρωτότυπο στις 11 Μαΐου 2012. Ανακτήθηκε στις 12 Μαΐου 2012.
4. ↑  «Naer Mataron - Members». *Naer Mataron*. Αρχειοθετήθηκε από το πρωτότυπο στις 21 Οκτωβρίου 2009. Ανακτήθηκε στις 6 Οκτωβρίου 2015.
5. ↑  Δημήτρης Ψαρράς (2012). *Η Μαύρη βίβλος της Χρυσής Αυγής*. ΠΟΛΙΣ. σελίδες 305–6. .
6. ↑  Ψαρράς, Δημήτρης (08-09-2019). «Υμνος στον Σατανά και στη Βία». *Η Εφημερίδα των Συντακτών*.. Ανακτήθηκε στις 12-09-2019. [*νεκρός σύνδεσμος*]
7. ↑  Δημήτρης Ψαρράς (2015-01-22). «Χ.Α.: Ζήτω οι κατακτητές μας! (video)». *Η Εφημερίδα των Συντακτών*. Αρχειοθετήθηκε από το πρωτότυπο στις 2015-10-07.. Ανακτήθηκε στις 2015-10-06.
8. ↑  «Έδιωξαν όποιον δημοσιογράφο δεν "βάρεσε προσοχή" στον Μιχαλολιάκο (VIDEO)». newsit.gr. 6 Μαΐου 2012. Αρχειοθετήθηκε από το πρωτότυπο στις 11 Μαΐου 2012. Ανακτήθηκε στις 12 Μαΐου 2012.
9. ↑  «Ανακοίνωση προέδρου ΕΣΗΕΑ». Το Πρώτο Θέμα. Αρχειοθετήθηκε από το πρωτότυπο στις 11 Μαΐου 2012. Ανακτήθηκε στις 12 Μαΐου 2012.
10. ↑  «Ο Δήμος Αθηναίων δεν θα επιτρέψει το συσσίτιο «μόνο για Έλληνες»». in.gr. 2013-05-01.. Ανακτήθηκε στις 2015-11-04.
11. 1 2  Γιάννης Μπασκάκης (2013-05-04). «Πλήρωσε τη μανία τους ένα κοριτσάκι!». *Εφημερίδα των Συντακτών*. Αρχειοθετήθηκε από το πρωτότυπο στις 2016-03-05.. Ανακτήθηκε στις 2015-11-04.
12. ↑  «Δεν πραγματοποιήθηκε το συσσίτιο «μόνο για Έλληνες» στο Σύνταγμα». in.gr. 2013-05-02.. Ανακτήθηκε στις 2015-11-04.
13. ↑  «Επίθεση Γερμενή κατά Καμίνη, με θύμα 12χρονο κορίτσι». in.gr. 2013-05-02.. Ανακτήθηκε στις 2015-11-04.
14. ↑  «Απόπειρα επίθεσης στον Γ. Καμίνη από ένοπλο βουλευτή της Χ.Α.». *Η Καθημερινή*. 2013-05-02.. Ανακτήθηκε στις 2015-11-04.
15. ↑  Ιωάννα Μάνδρου (2018-03-12). «Τέσσερις μήνες με αναστολή στον Γερμενή για απόπειρα σωματικής βλάβης σε βάρος του Καμίνη». *Η Καθημερινή*.. Ανακτήθηκε στις 2018-03-14.
16. ↑  Στέργιος Ζιαμπάκας (2018-03-13). «Καταδικάστηκε ο Γερμενής για την επίθεση στον Καμίνη». *Η Εφημερίδα των Συντακτών*. Αρχειοθετήθηκε από το πρωτότυπο στις 2018-03-14.. Ανακτήθηκε στις 2018-03-14.
17. ↑  Γιάννης Παπαδόπουλος και Γιάννης Σουλιώτης (2014-09-21). ««Ο Καιάδας του πάταγε το κεφάλι σα σκουλήκι»». *Η Καθημερινή*.. Ανακτήθηκε στις 2015-10-06.
18. ↑  «Προφυλακίστηκαν Γερμενής και Ηλιόπουλος». *Εφημερίδα των Συντακτών*. 2014-01-12.. Ανακτήθηκε στις 2014-01-13.
19. ↑  Ελευθερία Κόλλια (2015-06-25). «Αποφυλακίζονται οι Γ. Γερμενής και Π. Ηλιόπουλος της Χρυσής Αυγής». *Το Βήμα*.. Ανακτήθηκε στις 2015-10-06.